# Referat af institutledermøde

tirsdag den 20. juni 2017.

## Til stede var: Dekanen, prodekanen, Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose.

Caroline Zoffmann Jensen deltog i punkt 2 og 3. Michael Dichow Lund deltog i punkt 3. Ph.d.-skoleleder deltog i punkt 5.

Dagsordenens punkt 4 blev udsat (til evt. behandling på forskningsledelsesseminaret). Dagsordenens punkt 7 blev udskudt til møde i september.

Ad 1. Opsamling på strategiseminaret den 7. juni 2017.

Dekanen takkede for den konstruktivitet, der blev lagt for dagen, og betonede vigtigheden af at man skal kunne se sig selv?, hvor det giver mening. Der arbejdes bilateralt videre mellem den enkelte institutleder og Susan Grønbech Kongpetsak. Der holdes strategi-møde den 11. september.

Ad 2. Forskningsstrategiske netværk.

a) Præsentation af udvalgte histogrammer v/ Caroline Zoffmann Jessen.

I Asger Væring Larsens fravær præsenterede Caroline Zoffmann Jessen de udvalgte histogrammer, der er baseret på PURE-udtræk og tidsskriftsdatabaser samt emneord/faggrupper. Institutlederkredsen drøftede kort resultatet og anvendeligheden heraf.

b) Oversigt baseret på indmeldinger mm.

Caroline Zoffmann Jessen omdelte materiale, der er udarbejdet på baggrund af oplysninger fra hjemmesiden og tilbagemeldinger fra institutlederne. Der er tale om en kortlægning af affinitet inden for forskningsområder og muligheder for yderligere samarbejde på tværs af institutterne. Der skal arbejdes videre med kortlægning og identifikation af nye muligheder på forskningslederseminaret 15. – 16. august.

Institutlederkredsen foretog en overordnet tematisering af forskningsprogrammer/centre/programmer/netværk til brug for gruppedrøftelser og erfaringsudveksling på forskningsledelsesseminaret. Institutlederne har mulighed for at sende forslag til ændringer og/eller suppleringer i forhold til temaer/gruppedannelser.

Tematisering er følgende:

Historicitet

Interaktion og teknologi

Kultur og samfund

Kultur

Læring og didatik

Materialitet og Æstetik

Organisation og kommunikation

Velfærd og Sundhedskommunikation (fastlagt efter institutledermødet)

Ad 3. Efter- og videreuddannelse.

Caroline Zoffmann Jessen og Michael Dichow Lund deltog i punktet.

Mads Funding oplyste, at udvikling af efter- og videreuddannelsesaktiviteter er et af de projekter hvor der er tilført midler fra henholdsvis Dimensioneringsomstillingspuljen og Det Humanistiske Fakultet. Der er ansat en efter- og videreuddannelseskonsulent på Institut for Design og Kommunikation.

Institutlederkredsen kommenterede den udarbejdede redegørelse. Der var overordnet enighed om følgende:

* tiltag skal være markedsorienterede, målrettede og uden kompromis i forhold til faglighed
* dialog med HD- og Mastersekretariatet (Samfundsvidenskab) om den model der allerede i ideudviklingsfasen anvendes med henblik på at undersøge kunde- og forretningsgrundlag
* efter- og videreuddannelsesaktiviteter behandles på niveau med dagstudier
* ideudvikling sker på institutniveau
* centralt administrativt set up der understøtter institutterne med markedsanalyse og markedsføring

Ad 4. Præsentation af SDU RIO og ydelseskataloget V/Per Krogh Hansen.

Det undersøges om chef for SDU RIO, Søren E. Frandsen har mulighed for at deltage i forskningsledelsesseminaret.

Ad 5. Medforfatterskab.

Institutlederkredsen behandlede sagen på møde den 21. februar 2017. Punktet er efterfølgende ønsket genoptaget på grund af bekymringer for eventuelt negative konsekvenser.

Ph.d.-skoleleder Carl Bache oplyste, at Ph.d.-udvalget i maj måned igen har drøftet vejlederes mulighed for at indgå som medforfattere på dele af antologiske afhandlinger. I disse drøftelser indgik som tidligere pres på de studerende, armslængdeproblematik i forbindelse med bedømmelse af afhandlinger samt praksis på Københavns og Aarhus universiteter. Han oplyste, at praksis på RUC og AAU ikke er undersøgt, da grænsefladerne mellem humaniora og samfundsvidenskab er mere udviskede.

Der var i Ph.d.-udvalget enighed om stort set at fastholde de nuværende regler, men at foretage to justeringer:

* Den studerendes samlede bidrag skal kunne identificeres entydigt i afhandlingen og skal kunne gøres til genstand for selvstændig bedømmelse.
* Instruksen til vejledere i forbindelse med deres medvirken som tilforordnede medlemmer af bedømmelsesudvalg ændres fra, at de skal deltage i alle faser af bedømmelsesarbejdet, til at de udelukkende skal fungere som observatører og blot tilse, at afhandlingen bedømmes på de faglige præmisser, der gælder for projektet, som beskrevet i ph.d.-planen.

Herudover fastholdles øvrige regler om medforfatterskaber, herunder at reglerne i the Danish Code of Conduct for Research Integrity skal overholdes, og at medforfatterskaber skal planlægges i god tid og anføres i ph.d.-planen.

Efter en kort drøftelse tilsluttede institutlederkredsen sig Ph.d.-udvalgets justering af regler.

Der var enighed om at holde 1 – 2 møder om året mellem Ph.d.-skolelederen og institutlederne med henblik på gensidig information og/eller drøftelse af relevante problemstillinger.

Ad 6. Ledelsesseminar – august 2017.

Dekanen orienterede om forskningsledelsesseminaret, hvor forskningsledelse, forskningsstrategiske netværk samt impact vil være de gennemgående temaer. Mulige oplægsholdere blev drøftet.

Foreløbig deltagerliste sendes til institutlederne til orientering. Ved eventuelle afbud bedes institutlederne forholde sig til om der skal inviteres stedfortrædere.

Ad 7. Ansættelsessamtaler – form og indhold.

Punktet blev udsat til mødet i september.

Ad 8. EliteForsk – procedure.

Institutlederne blev bedt om inden udgangen af uge 25 at fremsende navn(e) på den forsker, man ønsker at foreslå til humanioras indstilling af kandidat(er) til EliteForsk-prisen. Herefter vil der blive foretaget et udtræk i PURE, der kan bidrage til udvælgelse af kandidat(er).

Når ledelsen har besluttet, hvilken kandidat der skal indstilles til behandling på direktionsmødet primo august, vil den relevante institutleder blive bedt om at sørge for at indstilling, CV og publikationsliste er Gitta Stærmose i hænde senest den 1. august.

Ad 9. Julefrokost.

Dekanen meddelte, at det tidligere er besluttet at afholdelse fakultetets julefest skal gå på omgang blandt fakultetssekretariatet og institutterne i Odense.

*En kvinde og to mænd kiggede alle ned i bordet og gjorde sig meget, meget små ;-)* Det blev besluttet, at Institut for Sprog og Kommunikation står for fakultetets julefest i 2017.

Ad 10. Nyt fra

Prodekanen meddelte, at han vil holde samtaler med de enkelte studieledere (SUS-samtaler) – gerne i umiddelbar tilknytning til MUS-samtaler.

Institutlederne:

Martin Rheinheimer orienterede om ansættelser.

Anne Jensen orienterede om lokaleprocessen; pædagogikum og ansættelser.

Per Krogh Hansen orienterede om fælles dimission på campus Kolding; strategidrøftelser i institutråd; campusregnskab; institutseminar samt etablering af faggrupper omkring uddannelser.

Steffen Nordahl Lund orienterede om møde med institutleder Kasper Hallenborg om samarbejdsmuligheder med indsatsområdet Droner og Industri 4.0 om ’hvad sker der i en organisation, når robotter holder sit indtog’.

Sekretariatschefen orienterede om status for arealoptimeringen samt møde om mulige modeller for ændring af nøgletalsfordelingen i forhold til lokaler.

Ad 11. Eventuelt.

Intet at bemærke.

Med venlig hilsen

Simon Møberg Torp

dekan